2025. április 6. és 8. között rendezték meg Szegeden a Nobel-díjasok és Tehetséges Diákok XXIV. találkozóját. A rendezvényre ismét neves tudósokat hívtak meg a szervezők: Dan Shechtman izraeli tudós 2011-ben kapott kémiai Nobel-díjat a kvázikristályok felfedezéséért; Joachim Frank német-amerikai biofizikus megosztott kémiai Nobel-díjat kapott az egyrészecskés krioelektronmikroszkópia megalapítójaként; Tim Hunt brit biokémikus 2001-ben kapott megosztott orvostudományi Nobel-díjat a sejtciklus szabályozását végző fehérjék felfedezéséért; David Weinberg amerikai gasztroenterológus, a Fox Chase Rákközpont Orvosi tanszékének elnöke; és Dennis Lo hongkongi molekuláris biológus, a Hongkongi Kínai Egyetem rektorhelyettese és elnöke.

A konferencia első napján a középiskolás Szent-Györgyi diákok laboratóriumi gyakorlatokon vettek részt:

„Az első nap folyamán a Radnóti Miklós Gimnázium Termosz Laboratóriumában ismerkedhettünk meg az emberi rákos, gyulladt szövetek jellemzőivel, metszeteivel. Feladatunk a különböző minták felismerése volt mikroszkóp segítségével. A fotók egyikén a bélbolyhokban található Lieberkühn kripták láthatóak.” (Molnár Csenge 12.c)

A délután folyamán városnéző sétákon vettek részt a diákok és tanáraik.

A konferencia második napjának helyszíne a Pick Aréna volt, ahova összesen 1900 diák érkezett, hogy meghallgassa a meghívott tudósok és kutatók díszelőadásait.

„2025 április 7-én (hétfőn) részt vettünk a Nobel-díjasok és tehetséges diákok XXIV. találkozójának plenáris ülésén.

A megnyitót Sulyok Tamás köztársasági elnök és Botka László, Szeged polgármestere tartotta. Hegyi Péter bemutatta a Nemzeti Tudósképző Akadémiát, majd Dan Shechtman Nobel-díjas kémikus előadása következett, aki az anyagtudományról tartott előadást. Az ebédszünet után Káldy Fruzsina “Kiváló Szent-Györgyi Diák 2025” díjat kapott, majd Joachim Frank a krio-elektronmikroszkópiát ismertette, amely lehetővé teszi a biomolekulák vizsgálatát natív állapotukban. Dennis Lo a nem invazív prenatális tesztelésről tartott előadást, majd kávészünet következett. A nap utolsó két előadásában Tim Hunt a sejtosztódás titkait osztotta meg, végül David Weinberg a kor és bölcsesség összefüggéseit boncolgatta. Az esemény rendkívül tanulságos és inspiráló volt számunkra.” (Bíró Petra Vanda 11.c)

A plenáris ülés után a konferencia résztvevői gálaműsort tekintettek meg a Szegedi Nemzeti Színházban, majd gálavacsorán vettek részt.

A konferencia harmadik napján a József Attila Tanulmányi és Információs Központban diákok kerekasztal beszélgetéseken vettek részt egyetemi tanárokkal és hallgatókkal, majd az idei díjazott hallgatók és mentorok előadásait hallgatták meg.

A konferencián résztvevő tanárok számára egy párhuzamos program futott. Először Prof. Dr. Pintér Erika előadásán vettünk részt David Julius kémiai Nobel-díjas (2021) felfedezéséről, és annak magyar vonatkozásairól. Majd Szabó Írisz, a Lendület Rendszer-Neurobiológia Kutatócsoport egyik kutatója a Kísérleti Orvostudományi Kutatóintézetből, tartott előadást az agyműködéssel és az idegsejtek közötti kommunikációval kapcsolatos kutatásaikról. (Kiss Ildikó)